BRATISLAVA. Ako rýchlo sa bude odblokovaný Ústavný senát zaoberať kauzou nevymenovaného generálneho prokurátora Jozefa Čentéša, nie je známe.
Súd má prázdniny naplánované od pondelka až do 9. septembra.
Macejková bola na dovolenke aj minulý týždeň, plénum vtedy rokovalo bez nej. Bez nej aj prijalo rozhodnutie, ktorým súd odblokovalo.
Predsedníčka neviedla ani predchádzajúce dve rokovania pléna. Raz bola na oslavách výročia ukrajinského ústavného súdu a raz na podobnej oslave v Česku.
Naposledy viedla plénum 29. mája, potom ju už zastupoval podpredseda.
Macejková je s Ľudmilou Gajdošíkovou a Rudolfom Tkáčikom členkou senátu, ktorý má teraz spor Čentéša rozhodovať. Hoci plénum má prázdniny, senáty majú pracovať aj v lete.
Mazák rušil dovolenky
Bývalý predseda Ústavného súdu Ján Mazák pri otázke o Macejkovej dochádzke reagoval príkladmi z minulosti.
Spomína, ako v auguste 2002 zadržali vôbec prvého sudcu pre korupciu. Na zadržanie a vzatie do väzby sa vyžadoval súhlas pléna.
"Napriek dovolenkám sa všetci sudcovia, hoci neveľmi nadšení, zúčastnili pléna a problém sa vyriešil v priebehu dvoch dní."
Druhý príklad je z júla 2005, keď na súd dorazila sťažnosť proti uzneseniu Národnej rady, ktorým súhlasila s ratifikáciou európskej ústavy.
"Na žiadosť členov senátu som prerušil liečebný pobyt a predsedal som prijatiu tejto sťažnosti. To zas nebol nadšený môj ošetrujúci lekár," hovorí Mazák.
Premiér Robert Fico o Generálnej prokuratúre v apríli vyhlásil, že jej nefunkčnosť nadobúda významný rozmer.
Nutnosť rýchleho zvolenia Jaromíra Čižnára za generálneho prokurátora zdôvodňoval tajnými informáciami.
"Dosť ťažko sa mi verí, že v takom zložitom období zostáva súd bez rozhodujúceho organizačného média, predsedu," povedal Mazák.
Gašparovič mlčí
Od Čižnárovho zvolenia prešli tri týždne a prezident Ivan Gašparovič stále neoznámil, kedy a či ho vymenuje.
V pondelok zverejnil program do stredy, vymenovanie tam nie je. "Keď to bude, oznámime to," povedal prezidentov hovorca Marek Trubač.
Fico na otázku, či bude s Gašparovičom hovoriť, povedal, že nikdy nevstupuje do právomocí prezidenta. "Ani ho nevyzýva, ani ho neobžalúva - ako to robí naša opozícia," povedala hovorkyňa Beatrice Szabóová.
Opozícia prezidenta žiada, aby s vymenovaním Čižnára počkal do rozhodnutia súdu. To podľa Fica nemá zmysel.
"Súd môže prezidentovi nariadiť len nanovo rozhodnúť - a ten sa už v prípade Jozefa Čentéša vyjadril jasne. Nič sa nemení na stave, že Slovensko by nemalo generálneho prokurátora minimálne ďalší rok," povedala Szabóová.